Departement staan bont ná video van LURPhophi Ramathuba (Foto: Twitter) Die departement van gesondheid word oorval met medianavrae waarin hy versoek word om standpunt in te neem rakende die behandeling van buitelandse pasiënte nadat Phophi Ramathuba, LUR vir gesondheid in Limpopo, ’n Zimbabwiese pasiënt voor ŉ operasie in die Bela Bela-hospitaal verneder het. Die departement blyk egter huiwerig te wees om hom oor daaroor uit te laat aangesien dr. Joe Phaahla, minister van gesondheid, tans in die buiteland is. “Die departement het nie die volle konteks van die videogesprek tussen die LUR en die pasiënt nie, wat dit moeilik maak om gevolgtrekkings te maak,” sê Foster Mohale, woordvoerder van die departement. “Die waarnemende minister van gesondheid, Angie Motshekga, het die departement opdrag gegee om al die nodige inligting te versamel wat haar in staat sal stel om dr. Phaahla by sy terugkeer van ŉ volledige verslag te voorsien.” Die departement het wel in ’n verklaring toegegee dat die land se openbare gesondheidsorgstelsel in sommige gebiede, waaronder Limpopo, sukkel om aan die landsburgers se gesondheidsorg te voldoen weens die “onvoorspelbare hoë aantal ongedokumenteerde migrante uit buurlande” wat mediese behandeling in Suid-Afrika kom soek. Mohale sê die kwessie rakende buitelandse pasiënte is een van die onderwerpe wat tydens bilaterale en multilaterale vergaderings op Suider-Afrikaanse Ontwikkelingsgemeenskap (SAOG)-vlak bespreek word om ŉ langdurige oplossing te vind. “Gesondheidsorgwerkers moet ten spyte van hierdie uitdagings verseker dat hulle hul hoë morele verpligting en standaarde ooreenkomstig die Hippokratiese eed, saam met die Nasionale Gesondheidswet en die Vlugtelingewet van Suid-Afrika handhaaf. “Dit beteken egter nié dat alle dienste gratis is nie, want slegs primêre gesondheidsorg- dienste word gratis verskaf, maar hoër vlakke van sorg is onderhewig aan ŉ fooi,” sê Mohale. Maroela Media het vroeër berig Ramathuba se kop word geëis nadat sy ŉ vrouepasiënt in ŉ kamer vol omstanders by die Bela Bela-hospitaal berispe en beledig het. ŉ Video van die voorval waarin die LUR daarop wys dat migrante van Zimbabwe “enorme druk” op die gesondheidsorgstelsel in Limpopo plaas word sedertdien wyd gedeel. Die Indaba-vakbond vir jong verpleegsters (YNITU) is een van dié wat daarop aandring dat die LUR uit haar amp verwyder word. Die vakbond wys in ’n verklaring daarop dat die Grondwet daarvoor voorsiening maak dat landsburgers sowel as buitelanders die reg het om sonder enige vorm van diskriminasie behandel te word. YNITU beskuldig die LUR daarvan dat sy nié net onregverdig opgetree het nie, maar haar ook aan magsmisbruik skuldig gemaak het. “Dit was nie die plek óf die tyd óf die regte gehoor om aan hierdie kwessies aandag te gee nie. Die pasiënt is in ŉ siekbed en as sy opgeneem word, is sy regtig siek en het die hulp van versorgende gesondheidsorgwerkers dringend nodig. “Dr. Ramathuba het ŉ verantwoordelikheid om as ŉ dokter en ŉ LUR empatie te beoefen. Ons glo dat sy die verkeerde boodskap aan personeel in openbare hospitale stuur. Niemand moet toegelaat word om ŉ pasiënt in ŉ hospitaal te terroriseer nie. Sy is nie ŉ voorbeeld nie en dit is nie die eerste keer dat sy so iets doen nie.” YNITU beweer Ramathuba het vantevore al gesondheidsorgwerkers onregverdig in die openbaar aangeval. “Dit blyk uit haar gedrag asof sy die pasiënt boelie en die pasiënt is nie verantwoordelik vir die ontwerp en implementering van regeringsbeleid nie.”